## Rješenje o određivanju područja međunarodnog cestovnog graničnog prijelaza Županja

### NN 49/2006 (3.5.2006.), Rješenje o određivanju područja međunarodnog cestovnog graničnog prijelaza Županja

# POLICIJSKA UPRAVA VUKOVARSKO-SRIJEMSKA

**1196**

Na temelju članka 15. stavka 2. Zakona o nadzoru državne granice (»Narodne
novine«, broj 173/03), a u svezi s člankom 7. Pravilnika o uvjetima i načinu
određivanja područja graničnog prijelaza (»Narodne novine«, broj 150/04),
Policijska uprava vukovarsko-srijemska donosi

## RJEŠENJE

### O ODREĐIVANJU PODRUČJA MEĐUNARODNOG CESTOVNOG GRANIČNOG PRIJELAZA ŽUPANJA

Članak 1.

Područje stalnog međunarodnog cestovnog graničnog prijelaza Županja pripada
općini Županja, županiji Vukovarsko-srijemskoj, nalazi se na granici sa Bosnom i
Hercegovinom, na državnoj cesti D-55 te je po namjeni predviđen za odvijanje
cestovnog prometa.

Članak 2.

Ukupna površina područja graničnog prijelaza s postojećom infrastrukturom iznosi
49 908 m2 i proteže se od državne granice s Bosnom i Hercegovinom (koja se
nalazi na mostu preko rijeke Save) u dubinu teritorija Republike Hrvatske, na
državnoj cesti D-55, u dužini od 470 metara, i širini od 100 metara.

Članak 3.

Područje obuhvaća sljedeće katastarske čestice: k.č.br.: 3216/2, 3217/3, 3218/2,
3218/2, 3219/2, 3219/2, 3249/2, 3249/2, 3250/2,3251/4, 3251/4, 3294/2, 3295/2,
3296/2, 3297/2, 3298/2, 3526/2,3528/2, 3529/2, 3530/2, 3532/2, 3822/2, 3828/2,
3834/2, 3847/2, k.o. Županja.
Područje graničnog prijelaza obuhvaća 10 prometnih traka s posebno uređenim
prostorom za parkiranje teretnih vozila s lijeve i desne strane, kao i prostorom
za samu kontrolu teretnih vozila s dva ulazna i dva izlazna prometna traka
predviđene za promet teretnih vozila. Od početka graničnog prijelaza gledano u
pravcu izlaza iz Republike Hrvatske vode dva prometna traka predviđena za ulaz i
izlaz putničkog prometa ukupne širine 7 metara, koji se nakon 230 metara granaju
u 6 prometnih traka koje vode k prostoru za obavljanje kontrole putnika i
vozila. Područje za obavljanje granične kontrole na graničnom prijelazu Županja,
svih 10 prometnih traka, natkriveno je metalnom nadstrešnicom dužine 90 metara i
širine 30 metara. Od početka mosta na udaljenosti od 490 metara nalazi se
granična crta.
Na području graničnog prijelaza nalaze se sljedeći objekti: šest kontrolnih
kućica (tri koriste službenici carine, tri policijski službenici), jedna
kontrolna kućica za izlaznu vagu, jedna kontrolna kućica za ulaznu vagu,
kontrolna kućica na izlaznoj rampi s ulaznog terminala, dva kontejnera
policijskih službenika, sedam kontejnera službenika carine, jedan zajednički
kontejner, jedan kontejner službenika veterinarske inspekcije, jedan kontejner
službenika inspekcije zaštite bilja, četiri kontejnera špedicije, jedan
kontejner banke, dva kontejnera sa sanitarnim čvorom.

Članak 4.

Stupanjem na snagu ovog Rješenja prestaje važiti Pravilnik o određivanju
područja stalnog međunarodnog cestovnog graničnog prijelaza I. kategorije
Županja (»Narodne novine«, broj 134/03).

Članak 5.

Ovo Rješenje stupa na snagu osmog dana od dana objave u »Narodnim novinama«.

Broj: 511-15-01/1-1088/1-05
Vinkovci, 7. travnja 2006.

Načelnik PU
**Josip Grčanac**, v. r.

Rješenje, NN 49/2006-1196